**מורה נבוכים לצו הורות פסיקתי:**

**הסבר והכוונה לזוגות נשים המעוניינות להגיש באופן עצמאי בקשה לצו הורות פסיקתי[[1]](#footnote-1)**

**מהו צו הורות פסיקתי?**

צו הורות פסיקתי הוא צו שיפוטי המכונן קשרי הורות בין בן או בת זוג לילדו של ההורה השני (בן או בת הזוג השני/ה בעל הזיקה הגנטית לילד), במקרים בהם הבאת הילד לעולם נעשתה בכוונה משותפת ותוך תכנון משותף של הזוג.

**מהו ההבדל בין "צו אימוץ" לבין "צו הורות פסיקתי"?**

צו אימוץ ניתן מכוח חוק האימוץ. לעומת זאת, "צו הורות פסיקתי" אינו מעוגן בחוק, אלא בנוהל של היועצת המשפטית לממשלה. נוהל "צו הורות פסיקתי" עוצב כדי לאפשר לזוגות להט"ב מסלול מהיר ופשוט יותר מהליך אימוץ, כאשר הבאת הילד לעולם היא פרי של תכנון משותף וקיים קשר גנטי בין הילד לאחת מבנות הזוג. כפועל יוצא, בשנים האחרונות רוב זוגות הלהט"ב המבקשים להירשם כהורים לילד משותף, פונים למסלול של "צו הורות פסיקתי".

יחד עם זאת, עשויים להיות הבדלים בין שני ההליכים מבחינת האפשרות להשיג עבור הילד אזרחות זרה (במדינות מסוימות) על סמך אזרחות זרה של הוריו. אם קיימת כוונה להשיג בעתיד עבור הילד אזרחות זרה, יש לשקול קבלת ייעוץ משפטי טרם נקיטה בהליך.

**האם כדאי לשכור עו"ד או להגיש בקשה באופן עצמאי?**

בקשה לצו הורות פסיקתי ניתן להגיש באמצעות עו"ד וניתן גם להגיש באופן עצמאי ללא עו"ד. ההחלטה כיצד להגיש תלויה בשיקולי בנות הזוז כגון: מידת הפניות והזמן לטפל בהגשת הבקשה, גובה ההוצאה הכספית הנדרשת במקרה של שכירת עו"ד, מידת הביטחון של בנות הזוג בעמידתן בקריטריונים לקבלת צו הורות פסיקתי, ועוד. ככלל, במידה שבנות הזוג **עומדות בבירור** בכל הקריטריונים הנדרשים לקבלת צו הורות פסיקתי ומסוגלות לנמק ולהוכיח זאת באמצעות ראיות שיצורפו לבקשה - דין בקשתן להתקבל.

על מנת להקל על בנות זוג המעוניינות להגיש באופן עצמאי בקשה לצו הורות פסיקתי, מצורף **בדוגמא 1** בסוף המסמך נוסח גנרי של בקשה לצו הורות פסיקתי. יש לעשות שימוש מושכל בנוסח זה ולערוך בו התאמות ספציפיות בהתאם לנסיבות העובדתיות הייחודיות של בנות הזוג, ולבחון אילו מסמכים לצרף לבקשה מתוך האפשרויות המוזכרות.

**מהם התנאים שצריך להוכיח כדי לקבל צו הורות פסיקתי?**

במקרה של זוג נשים הנעזרות בתרומת זרע אנונימית שמקורה מישראל או מחו"ל, כדי לקבל צו הורות פסיקתי מבית המשפט יש להוכיח עמידה בשישה תנאים:

1. שתי הנשים אזרחיות/תושבות ישראל.
2. אחת מבנות הזוג לפחות בת 18, והשנייה לכל היותר בת 54.
3. לשתי בנות הזוג אין עבר של עבירות פליליות חמורות שמעמידות בסיכון את כשירותן ההורית (כגון עבירות מין ואלימות), ולא הוצאו מחזקתן קטינים בעבר. **תנאי זה נבדק ישירות על ידי משרד הרווחה ואין צורך שבנות הזוג יציגו הוכחות לכך.**
4. בנות הזוג בקשר זוגי יציב במשך תקופה של שנה וחצי לפחות, כולל בזמן הגשת הבקשה (ניתן להחשיב בתוך תקופה זו את חודשי ההיריון).
5. בנות הזוג הסתייעו בתרומת זרע אנונימית.
6. יש אסמכתא לקיומה של כוונה משותפת להוריה באמצעות תרומת הזרע האנונימית (כגון הסכם הורות, אישור מבנק הזרע על פתיחת תיק משותף או תצהיר משותף שנחתם טרם ההיריון ואומת בידי עו"ד).

פירוט מלא של ששת התנאים מופיע [כאן](https://www.gov.il/blobFolder/policy/molsa-foster-adoption-and-surrogacy-parenting-order-outline/he/foster-adoption-and-surrogacy_parenting-order-outline.docx) באתר משרד הרווחה (בטבלה מעמוד 5 עד סוף המסמך).

**מתי להגיש בקשה לצו הורות פסיקתי?**

כדי שצו ההורות הפסיקתי יחול באופן רטרואקטיבי ויעניק הכרה משפטית מיום הלידה, יש להגיש את הבקשה בתוך תשעה חודשים ממועד הלידה. למעשה, ניתן להגיש את הבקשה כבר לפני הלידה (עד חודשיים לפני מועד הלידה המשוער). במקרה כזה, מיד לאחר הלידה יש לצרף לבקשה תעודת לידה מבית החולים, תצהיר שבנות הזוג עדיין ביחד ובקשה למתן החלטה.

בנות זוג שלא יגישו את הבקשה בתוך 9 חודשים ממועד הלידה, יתקשו לקבל צו הורות באופן רטרואקטיבי, וההליך כולו עשוי להיות ממושך ומורכב יותר. לכן, מומלץ מאוד להגיש את הבקשה בהקדם האפשרי, כלומר לפני הלידה ולכל המאוחר מיד לאחריה.

חשוב לקחת בחשבון שבמידה שהאם בעלת הזיקה הגנטית קיבלה מהרשויות הטבות כלכליות הניתנות להורה יחידני עד יום הגשת הבקשה לבית המשפט, יתכן שהיא תצטרך להשיב את ההטבות שקיבלה במקרה שצו ההורות של בת הזוג השנייה יינתן רטרואקטיבית.

**לאילו דברים חשוב לשים לב בניסוח הבקשה?**

* בדומה לכללי הכתיבה הנהוגים בהגשת עבודות באקדמיה, יש כללי כתיבה משפטית שחשוב לכבד כדי שהמסמכים המוגשים לבתי המשפט לא ייפסלו מטעמים טכניים. כללי ההגשה העדכניים מופיעים [כאן](https://www.mamazav.com/_files/ugd/0010f2_49091f8665f64fd787d2b93866c96d7f.pdf) (למשל, שימוש בגופן David בצבע שחור ובגודל 12, רווחים של שורה וחצי בין המשפטים, שוליים ברווח 2.5 מכל צד, שימוש נכון בכותרות וכו'). **תוכן עניינים ועמודי נספחים יש לצרף לנוסח הבקשה כפי שמופיע בדוגמאות 3 ו-4 בסוף המסמך.**
* בנוסף יש לתמוך את כל העובדות שמצוינות בבקשה באמצעות תצהיר שנחתם ע"י עו"ד **(תצהיר מצורף בדוגמא 2 בסוף המסמך)**. בבתי המשפט ניתן להחתים תצהירים באמצעות מזכיר בית המשפט בעלות סמלית. ניתן גם לפנות לעורכי דין שעובדים בלשכת עורכי הדין או בארגוני מיצוי זכויות הפועלים בתוך בתי המשפט, המסייעים בהחתמה על תצהירים ללא עלות או בעלות סמלית. ניתן גם להיעזר בעו"ד המוכר לכן אישית, בתשלום או בהתנדבות.

**איך להגיש את הבקשה?**

* על בנות הזוג להגיש בכתב בקשה משותפת לבית המשפט לענייני משפחה באזור מגוריהן (ניתן לאתר [כאן](https://www.gov.il/he/departments/Bureaus?OfficeId=b7f4cf74-9ceb-454d-a057-e9bdc1dcdae9&blockCollector=true&categories=23b7145a-f5e0-4a1c-b079-cf18f68753e2) את פירוט בתי המשפט לענייני משפחה לפי אזור המגורים).
* את מסמך הבקשה יש להדפיס בשלושה העתקים, לחתום עליהם (שתי הנשים) בכתב יד ולהגיש פיזית במזכירות בית המשפט לענייני משפחה באזור מגוריהן, על פי שעות קבלת הקהל המתפרסמות באינטרנט. שימו לב שתידרשו לשלם במקום אגרת בית משפט (שכיום עומדת על 503 ₪ ומתעדכנת מעת לעת).
* בנוסף יש לצרף כמשיב לבקשה (דומה ל"נתבע") את המחלקה המשפטית של משרד הרווחה (ישנן ארבע מחוזות- צפון, מרכז, דרום וירושלים), בהתאם לאזור בו ממוקם בית המשפט (פרטי קשר וכתובות לפי מחוזות ניתן לראות בטבלה המופיעה באתר משרד הרווחה [כאן](https://www.gov.il/he/Departments/units/molsa-units-legal-office)). מומלץ לשלוח העתק מהבקשה ללשכה המחוזית של משרד הרווחה ("המשיב") באמצעות דואר עם אישור מסירה סרוק (למשל "דואר שליחים"), למקרה שהמסירה בדואר רגיל שתבוצע ע"י מזכירות בית המשפט לא תגיע ליעדה בזמן. לכן, במועד הסמוך ככל הניתן להגשת הבקשה במזכירות בית המשפט, שלחו העתק מהבקשה בדואר רשום לכתובת המחוזית.

**מה קורה לאחר הגשת הבקשה?**

לאחר הגשת הבקשה, ובהנחה שהוגשה באופן תקין, השופט המטפל בתיק יבקש את התייחסות המחלקה המשפטית במשרד הרווחה. משרד הרווחה ימסור תגובה שעשויה להיות קבלת הבקשה, התנגדות עקרונית לבקשה מטעמים מסוימים (למשל, במקרה בו נטען שבנות הזוג אינן עומדות בקריטריונים) או הסתייגות ספציפית. בכל מקרה, חשוב לזכור שההכרעה מסורה לשופט שרשאי לקבל או לדחות את העמדות של כל אחד מהצדדים, על פי שיקוליו המקצועיים.

לעיתים, לאחר חילופי הדברים בין הצדדים, השופט יבקש לזמן דיון במטרה לשאול שאלות, לנסות ללבן מחלוקות (אם קיימות כאלה) ולהתרשם באופן בלתי אמצעי מבנות הזוג. **הניסיון מלמד שבחלק גדול מהמקרים, כאשר אין התנגדות לבקשה מצד משרד הרווחה, השופט יאשר את הבקשה מבלי לזמן דיון.**

חשוב לזכור שההליך עשוי להימשך מספר חודשים (גם במקרה "רגיל" בו לא מתעוררות התנגדויות ולא מתקיים דיון במעמד הצדדים). לכן, בנות הזוג נדרשות לעקוב אחר החלטות בית המשפט, לעמוד בלוחות הזמנים להגשת תגובות ו/או להופיע לדיונים, ולהקפיד על יחס ענייני ומכובד כלפי הצדדים המעורבים.

**איך ניתן לעקוב אחר החלטות בית המשפט והתגובות של משרד הרווחה?**

החלטות השופט ותגובות משרד הרווחה יישלחו אליכן בדואר רשום לכתובת שצוינה בבקשה. עקבו אחר תוכן ההחלטות והתגובות ושימו לב אם אתן מתבקשות להגיב ובאילו לוחות זמנים.

במידה שתתבקשו להגיש מסמכים נוספים בהתאם להחלטת השופט, תוכלו לבחור בין הגשה פיזית במזכירות בית המשפט לבין הגשה מרחוק באמצעות מערכת מקוונת המכונה "נט המשפט". במידה שתבחרו לעשות זאת מרחוק, היכנסו למערכת ([כאן](https://www.court.gov.il/ngcs.web.site/homepage.aspx)) והזדהו באמצעות:

**פתיחת תיק או ביצוע פעולות בתיק >>> הזדהות לאומית**

עקבו אחר ההנחיות ומלאו את הפרטים הנדרשים לצורך קבלת סיסמה אישית. לאחר הזנת הסיסמה ומספר התיק, תוכלו לגשת מרחוק, בכל שלב, לכל המסמכים בתיק וגם להגיש מסמכים חדשים. אם הגשתן באמצעות נט המשפט, שימו לב שהמסמך אכן נקלט בתיק.

**מה מתקבל בסיום ההליך לאחר שהבקשה מאושרת ואיך להירשם כהורה?**

בסיומו של ההליך, אם הבקשה מתקבלת, ניתן פסק דין שמעניק צו הורות פסיקתי המכונן קשרי הורות בין אחת מבנות הזוג לילד המשותף.

בשלב זה, על בנות הזוג להגיש בקשה לפסיקתא (לעיתים קרובות השופט או משרד הרווחה ייזמו זאת בעצמם בסוף ההליך). פסיקתא היא מעין תקציר של פסק הדין ומטרתה להנחות את הרשויות (במקרה שלנו רשות האוכלוסין) כיצד לנהוג, כלומר את מי לרשום כהורה ועבור איזה ילד. על בנות הזוג לנסח את הפסיקתא בהסכמת משרד הרווחה (כאמור, לעיתים קרובות משרד הרווחה ייזום זאת בעצמו), ולהעביר לחתימת השופט.

דוגמא לנוסח פסיקתא מצורפת **בדוגמא 5.**

לאחר מכן, יש לפנות לרשות האוכלוסין בבקשה להירשם על בסיס הצו כהורה (ביחד עם הפסיקתא הנושאת חתימה מקורית של בית המשפט שניתן לקבל מהמזכירות בשעות קבלת הקהל ללא תשלום נוסף). יודגש שרשות האוכלוסין מחויבת לקבל את הצו ואין לה שיקול דעת בעניין.

**מה בנוגע לקביעת שם המשפחה של הילד.ה?**

ניתן לקבוע את שם המשפחה של הילד.ה מיד לאחר הלידה, בדלפק רשות האוכלוסין שבבית החולים. יחד עם זאת, שימו לב שבמצב כזה לא ניתן להעניק לילד.ה את שם המשפחה של בת הזוג שעדיין לא עיגנה את מעמדה המשפטי כלפי הילד.ה.

אם בנות הזוג מעוניינות להעניק לילד.ה את שם המשפחה של בת הזוג שאינה בעלת הזיקה הגנטית או את שילוב שמות המשפחה של שתי בנות הזוג, עליהן להמתין קודם לקבלת צו ההורות הפסיקתי.

במצב כזה, מומלץ שבנות הזוג יציינו בגוף הבקשה לצו ההורות הפסיקתי את רצונן ביחס לשם המשפחה של הילד.ה, **ויקפידו לא לרשום את שם המשפחה של הילד.ה בבית החולים (ממילא אין חובה לעשות זאת)**. האישור מטעם בית המשפט לשם המשפחה המבוקש יצוין בפסיקתא של צו ההורות הפסיקתי, ועל בסיסו בנות הזוג תוכלנה לבצע את הרישום ברשות האוכלוסין (כעיקרון, ניתן לבצע את רישום ההורה ואת רישום שם המשפחה של הילד.ה בפעם אחת).

**מה לעשות אם הבקשה נדחית?**

אם הבקשה נדחית, מומלץ להיעזר בייעוץ משפטי כדי לשקול את סיכויי הערעור. בכל מקרה לא מומלץ לערער על פסק הדין ללא ליווי משפטי של עו"ד. שימו לב שלאחר קבלת פסק דין, יש פרק זמן מוגדר של 45 יום שבתוכו ניתן לערער. במקרה כזה חשוב לפעול בזריזות מפני שאם יוחלט להגיש ערעור, נדרש פרק זמן מספק להכנתו.

**דוגמא 1** **– בקשה למתן צו הורות פסיקתי רטרואקטיבי**

**תאריך חתימה \_\_\_\_\_\_\_\_\_**

בבית המשפט לענייני משפחה ב\_\_\_\_\_\_\_

תמ"ש \_\_\_\_\_\_\_\_\_\_\_\_\_ (המזכירות תציין את מספר התיק במועד ההגשה)

**המבקשת 1**: (השם המלא של האם שאינה ביולוגית + מספר ת.ז +כתובת +דוא"ל + טלפון)

**המבקשת 2**: (השם המלא של האם הביולוגית + מספר ת.ז + כתובת +דוא"ל + טלפון)

המשיבה: **היועצת המשפטית לממשלה- משרד הרווחה והשירותים החברתיים**

בעניין הקטין: (שם מלא, מספר ת.ז, תאריך לידה)

**סוג התביעה ונושאה: בקשה בבית משפט לענייני משפחה**

**הסעד המבוקש: בקשה למתן צו הורות פסיקתי**

**אגרה: \_\_\_\_ ₪** (לפי תקנה 2 ב לתקנות בית המשפט לענייני משפחה (אגרות), תשנ"ו-1995 ופרט 6 לתוספת לתקנות אלו.

**האם קיים הליך נוסף בבית משפט או בבית דין, בקשר למסכת עובדתית דומה שהתובע הוא צד לו או היה צד לו ?** לא

**בקשה למתן צו הורות פסיקתי רטרואקטיבי**

1. אני הח"מ תושבת ישראל הנושאת ת.ז. מספר\_\_\_\_\_\_\_, הורתו הגנטית והרשומה של הקטין \_\_\_\_\_\_\_\_\_ הנושא ת.ז. \_\_\_\_\_\_\_\_\_\_, יליד \_\_\_\_\_\_, ואני הח"מ \_\_\_\_\_\_\_ תושבת ישראל הנושאת ת.ז. \_\_\_\_\_\_\_\_, בת זוגה של הנ"ל, מגישות בזאת לבית המשפט בקשה לקבלת צו הורות פסיקתי שיכונן את ההורות של המבקשת 1 (האם שאינה ביולוגית) על הקטין.
2. כמו כן, אנו מבקשות לשנות את שם המשפחה של הקטין כך שהקטין יקרא \_\_ (שם פרטי + שם משפחה חדש במקום \_\_\_\_\_ (שם פרטי + שם משפחה נוכחי/ישן).
3. בקשתנו מוגשת מתוך רצון משותף לכינון ההורות ביחס לקטין נשוא הבקשה ומתוך אחריותנו המשותפת לקטין.
4. אנו מקיימות קשר זוגי מזה \_\_\_\_\_\_\_\_ (משך הקשר הזוגי) טרם לידת הקטין ומצהירות כי בחרנו במשותף להביאו לעולם במסגרת מערכת היחסים הזוגית שביננו.
5. ברצוננו לגדל את הקטין במסגרת משק ביתנו המשותף. אנו מודעות לכך שלאחר מתן צו ההורות הפסיקתי נישא שתינו בכל האחריות, החובות והזכויות כלפי הקטין, ללא כל הבדל חוקי במעמדנו ההורי כלפי הקטין.
6. שתינו מודעות לכך כי צו הורות פסיקתי אינו בר ביטול. ההחלטה על הבאתו של הקטין לעולם התקבלה במשותף על ידנו מתוך רצון להקים משפחה ורכישת מנות הזרע נעשתה בבחירה משותפת של שתינו.
7. שתינו היינו שותפות ונכחנו בתהליך הכניסה להריון וההיריון עצמו.

לבקשה זו, בהתאם להנחיות הידועות לנו, מצורפים מסמכים:

1. **מסמכים כלליים:**

* צילום תעודת זהות וספח ת.ז. בו רשום הקטין **(חובה לצרף)**
* תעודת לידה ישראלית (**חובה לצרף, ובמקרה שתגישו את התביעה לפני הלידה, תצטרכו לעדכן את בית המשפט ואת מחלקת הרווחה בתעודת הלידה לאחר שתתקבל, כתנאי להמשך ההליך).**

1. **מסמכים להוכחת מערכת יחסים זוגית וקיום משק בית משותף טרם ההוריה. (ניתן לצרף העתקים של חלק מהמסמכים הבאים. שימו לב שאין צורך בכל האפשרויות וניתן להסתפק בחלקן):**

* צוואה/ צוואה הדדית
* אישור רכישת בית מגורים משותף
* תעודת נישואין אזרחיים
* אישור ידועים בציבור מטעם ביטוח לאומי
* הסכם חיים משותפים שאושר ע"י בית המשפט
* הוכחת שם משפחה משותף
* אישור על ניהול חשבון בנק משותף או תיעוד על התנהלות משותפת משני חשבונות נפרדים
* אישור על ניהול משק בית משותף כגון: תשלומי חשמל, ארנונה, גז וכו'
* אישור להיותכן מוטבות אחד של השנייה בקרנות פנסיה, השתלמות, קופ"ג, ביטוחים

צילום צו אימוץ/ הורות פסיקתי בגין ילד קודם

* צילום חוזה שכירות משותף
* הצהרה על פתיחת תיק במשרד השיכון
* תצהיר ידועות בציבור לטובת משרד השיכון
* אישור זכייה במכרז של משרד השיכון
* תמונות מטיולים משותפים בארץ ובחו"ל בחיק המשפחה המורחבת והחברים המשותפים.
* צילום הזמנה לחתונה

1. **הוכחת כוונה משותפת להורות טרם ההוריה - יש לצרף המסמכים הבאים:**

* אישור על תרומת זרע אנונימית **(חובה לצרף)**
* הסכם הורות וחיים משותפים **(רצוי, במידה שיש)**
* הצהרה מבנק הזרע על פתיחת תיק במשותף על ידי בנות הזוג טרם ההוריה **(רצוי ומומלץ. נדגיש שעדיין לא קיימת התנהלות אחידה בין כל בנקי הזרע)**
* אישור רפואי על הפריה באמצעות תרומת זרע אנונימית שהובילה ללידת הקטין **(מומלץ לצרף במידה שיש)**
* אישור בכתב מרופא נשים וליווי הריון לפיו הגעתן יחד לבדיקות במרפאה ועברתן תהליך משותף של הבאת ילד לעולם **(מומלץ לצרף במידה שיש)**

| **שם וחתימת המבקש/ת 1** | **שם וחתימת המבקש/ת 2** |
| --- | --- |
|  |  |

**דוגמא 2 – נוסח תצהיר התומך בבקשה לצו הורות פסיקתי**

**תצהיר**

אנו הח"מ, \_\_\_\_\_\_\_\_\_\_\_\_\_ , נושאת ת.ז. \_\_\_\_\_\_\_\_\_\_\_\_\_\_ ו \_\_\_\_\_\_\_\_\_\_\_\_\_ נושאת ת.ז. \_\_\_\_\_\_\_\_\_\_\_\_\_\_ לאחר שהוזהרנו כי עלינו להצהיר את האמת וכי באם לא נעשה כן נהיה צפויות לעונשים הקבועים בחוק, מצהירות בזאת כדלקמן:

1. הננו מגישות תצהיר זה כתמיכה לבקשה לצו הורות פסיקתי.
2. הננו מצהירות כי כל העובדות אמיתות ונכונות.
3. הננו מצהירות כי זהו שמנו, זו חתימתנו וכל האמור לעיל אמת ונכון.

\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_

**אימות ואישור**

אני הח"מ, עו"ד \_\_\_\_\_\_\_\_\_\_\_\_\_\_\_\_ מאשר, כי ביום \_\_\_\_\_\_\_\_\_\_\_\_\_\_\_\_\_ התייצבו בפני הגב' \_\_\_\_\_\_\_\_\_\_\_\_\_\_\_\_ שהזדהתה בפני באמצעות ת.ז \_\_\_\_\_\_\_\_\_\_\_\_ והגב' \_\_\_\_\_\_\_\_\_\_\_\_\_\_\_\_ שהזדהתה בפני באמצעות ת.ז \_\_\_\_\_\_\_\_\_\_\_\_ ולאחר שהזהרתי אותן, כי עליהן לומר את האמת וכי אם לא תעשנה כן תהינה צפויות לעונשים הקבועים בחוק, אישרו בפני את נכונות התצהיר שלעיל וחתמו על תצהירן בפני.

\_\_\_\_\_\_\_\_\_\_\_\_\_\_\_\_\_\_\_

, עו"ד

**דוגמא 3 – תוכן עניינים לציון הנספחים**

**תוכן עניינים - נספחים**

|  |  |  |
| --- | --- | --- |
| נספח | נושא | עמוד |
| 1 | **צילום ת.ז של המבקשות** |  |
| 2 | **שלט כניסה לביתן המשותף של המבקשות** |  |
| 3 | **אישור ניהול חשבון משותף** |  |
| 4 | **הסכם חיים משותפים ורכוש** |  |
| 5 | **פתיחת תיק בבנק הזרע ואישור כי התרומה היא אנונימית** |  |
| 6 | **חשבוניות המצביעות כי המבקשות רכשו יחד את מנות הזרע.** |  |
| 7 |  |  |
| 8 |  |  |
| 9 |  |  |

**דוגמא 4 (עמוד מקדים לנספח - יש לצרף לפני כל נספח)**

**נספח 1**

(צילום ת.ז של המבקשות)

**דוגמא 5 – נוסח פסיקתא לחתימת השופט/ת**

**תמ"ש \_\_\_\_\_\_\_\_\_**

בבית המשפט לענייני משפחה ב\_\_\_\_\_\_\_

בבקשת:

1. **המבקשת 1**: (השם המלא של האם שאינה ביולוגית + מספר ת.ז +כתובת +דוא"ל + טלפון)
2. **המבקשת 2**: (השם המלא של האם הביולוגית + מספר ת.ז + כתובת +דוא"ל + טלפון)

המשיב: **היועצת המשפטית לממשלה- משרד הרווחה והשירותים החברתיים**

בעניין: הקטינ/ה \_\_\_\_\_\_\_\_\_\_\_\_ , ת.ז \_\_\_\_\_\_\_\_\_\_\_\_

**צו הורות פסיקתי**

לאחר שבית המשפט שוכנע כי התמלאו התנאים הנדרשים למתן צו הורות פסיקתי, ניתן למבקשת 1, הגב' \_\_\_\_\_\_\_\_\_\_\_\_\_, הנושאת ת.ז \_\_\_\_\_\_\_\_\_\_\_\_\_ צו הורות פסיקתי על הקטינ.ה \_\_\_\_\_\_\_\_\_ הנושא/ת ת.ז \_\_\_\_\_\_\_\_\_\_\_\_\_, באופן שחלים עליה כל החובות, הזכויות והסמכויות הקיימות בין הורה לילדו, וזאת ממועד הלידה.

אין במתן צו ההורות הפסיקתי כדי לנתק את קשרי ההורות בין המבקשת 2, הגב' \_\_\_\_\_\_\_\_\_\_ הנושאת ת.ז \_\_\_\_\_\_\_\_\_\_\_ לבין הקטין.

ניתן ביום \_\_\_\_\_\_\_\_\_\_\_.

\_\_\_\_\_\_\_\_\_\_\_\_\_\_\_\_\_

(חתימת השופט)

1. מסמך זה נכתב במשותף ע"י לירי בלום, עו"ד דידי זלצר, עו"ד רון בלרון, עו"ד אור קשת ונתנאל אלבוים מהאגודה למען הלהט"ב. תודה לעו"ד חיה ביטון על הערותיה המועילות. אין במסמך זה משום יעוץ משפטי או תחליף לייעוץ משפטי או חוות דעת משפטית. [↑](#footnote-ref-1)